Østre Landsret har fældet dom over den 17-årige Natascha Colding-Olsen - bedre kendt som Kundby-pigen.

Kundby-pigen er ved Østre Landsret blevet kendt skyldig i planlægning af terror.

Det har de ni nævninge og tre dommere netop afgjort i afgørelsen i ankesagen.

Otte nævninge og tre dommere mente, at Natascha Colding-Olsen skulle kendes skyldig, mens én nævning mente, at hun skulle frifindes.

Ifølge TV 2s reporter Janni Pedersen, der er til stede ved Østre Landsret, så kaldte de otte nævninge og tre dommere det for et forsøg på "jihad mod de vantro", da Kundby-pigen planlagde et bombeangreb mod to skoler på Sjælland - Sydskolen i Fårevejle og den jødiske Carolineskolen i København. Én nævning mente ikke, det var bevist, at Natascha Colding-Olsen ville fuldføre sine planer. Derfor mente nævningen, at hun skulle frifindes.

Senest tirsdag i næste uge kommer rettens strafudmåling i sagen.

Anklageren kræver forvaring på ubestemt tid til Natascha Colding-Olsen. Hvis ikke kravet bliver opfyldt, vil han kræve en længere tidsbestemt straf end de seks års fængsel fra byretten.

Fik tidsbegrænset straf på seks år

Den 19. april i år begyndte den spetakulære retsssag ved Retten i Holbæk imod Kundby-pigen. En terrorsag, der på flere måder er helt særlig efter dansk målestok.

Retten i Holbæk fulgte den 18. maj forsvarerens påstand om tidsbestemt straf, da Natascha Colding-Olsen blev idømt seks års fængsel. Hun var efter byretten i Holbæks mening ikke så farlig, at hun skal idømmes forvaring.

Anklageren i sagen havde procederet for, at hun skulle idømmes forvaring i stedet for en mere traditionel fængselsdom.

Statsadvokaten valgte den 31. maj at anke dommen til Østre Landsret og krævede forvaring, da Natascha Colding-Olsen, ifølge Retslægerådets vurdering, er til fare for andres liv eller levned.

Dømt for terror

Den 17-årige Kundby-pige er dømt for at forberede to bomber, der skulle bruges til terrorangreb mod to skoler på Sjælland.

Derudover er hun dømt for forsøg på terror og vold mod en pædagog.

Pigen er samtidig fundet skyldig i legemesangreb af særlig rå, brutal eller farlig karakter, fordi hun stak en pædagog ned på den sikrede institution Grenen med et glasskår fra et knust spejl.

Hun nægter sig skyldig i terroranklager.